Il-mod kif il-Gvern ħa id-deċiżjoni dwar l-Università Amerikana juri biċ-ċar li m'għandux idea tal-obbligi ambjentali tiegħu. Għax kieku kellu l-iċken idea kien jimxi b'mod differenti. Il-konsultazzjoni neċessarja kien jagħmilha qabel ma jiddeċiedi u mhux wara li għaffiġha. Id-deċiżjoni oriġinali kienet ħażina. Bid-deċiżjoni reveduta li tħabbret il-bieraħ l-Gvern ġabar ftit ġieħu. Ir-reviżjoni saret biss u esklussivament minħabba li s-soċjetà ċivili fetħet ħalqha. M'huwiex possibli li tikkonkludi minn każ wieħed jekk dan ifissirx li l-Gvern immexxi minn Joseph Muscat huwiex ser jibda jagħti każ ta' x'jaħseb il-lobby ambjentali. Dan inkunu nistgħu nikkonkluduh wara li jkollna xi żewġ każijiet oħra. Irridu naraw per eżempju dwar kemm il-Gvern ser jagħti każ tal-proposti tal-lobby ambjentali dwar il- liġijiet preżentement pendenti quddiem il-Parlament. Irridu ukoll naraw xi proposti ser isiru meta fix- xhur li ġejjin ikunu ippubblikati l-abbozzi ta' pjani lokali. Jiena naħseb li l-Gvern kontinwament ser jipprova jevita l-obbligi ambjentali tiegħu. Jekk isib resistenza jaġġusta l-posizzjoni tiegħu skond ir-resistenza li jsib. Għalhekk hu importanti li s-soċjetà ċivili tibqa' viġilanti għax ser niffaċċjaw battalja wara l-oħra. Min jaqta' nifsu l-ewwel jitlef. Ippubblikat fuq l-Illum il-Ħadd 23 t'Awwissu 2015